የታክሲ ሹፌሮች፤ ችግራችን ከትራፊክ ህጉም በላይ ነው ይላሉ 
 “ድሮ ድሮ የታክሲ ሹፌር፣ አስተማሪና ፖሊስ መሆን ትልቅ ስኬት ነበር ምክንያቱም አሪፍ ደሞዝ ይከፈላቸዋል ተብሎ ይታሰባል፤ዛሬ ግን በተቃራኒው ታክሲ ማሽከርከርም ሆነ አስተማሪነት ምነው ካልጠፋ ስራ? የሚባሉ ሆነዋል” ሲል የተናገረው ከቦሌ ድልድይ ካዛንቺስ የሚሰራ አንድ የታክሲ ሹፌር ነው፡፡ በአሁኑ ጊዜ የታክሲ አሽከርካሪ ደሞዙ ዝቅተኛ ከመሆኑም በላይ በተለያዩ አካላት ብዙ በትር የሚያርፍበት ሆኗል ይላል - ሾፌሩ፡፡ ትራፊክ ፖሊሶች የሌላውን ጥፋት ቸል ብለው ሲያልፉ የታክሲ አሽከርካሪውን ግን ሆነ ብለው አስጨናቂ ክትትል ያደርጉበታል ያለው ይኸው ሹፌር፤ለአንድ ሳምንት ተተግብሮ በታክሲ ማህበራት ጥያቄ ለ3 ወር እንዲራዘም የተደረገው የትራፊክ ደንብ ደግሞ የበለጠ ጉልበት ይፈጥርላቸዋል ብሏል፡፡ አዲሱ ደንብ ለጊዜው ይራዘም እንጂ የማታ ማታ ተግባራዊ መደረጉ አይቀርም ሲልም ሹፌሩ ስጋቱን ይገልፃል፡፡ ከካዛንቺስ ቦሌ በቀን ለ12 ጊዜ ያህል እንደሚመላለስ የጠቆመው ይኸው ሹፌር፤ በአንድ ጉዞ በዛ ከተባለ 35 ብር እንደሚያገኝና የቀን አጠቃላይ ገቢው ከ400 ብር እንደማይዘል ይናገራል፡፡ ከገቢው ላይ ለታክሲው ባለቤት 350 ብር አስገብቶ ሊተርፍ የሚችለው ጥቂት ብር ለርሱና ለረዳቱ ቁርስ እንኳ እንደማትበቃ፣የወር ደሞዙም ቢሆን የሚያወላዳ እንዳልሆነ ሹፌሩ ያስረዳል፡፡  ከሜክሲኮ ካዛንቺስ የሚሰራው ሌላው አቤል የተባለ የራሱን ታክሲ የሚያሽከረክር ሹፌር በበኩሉ፤መንግስት ሁልጊዜ የታሪፍ ማስተካከያ የሚያደርገው የነዳጅ ዋጋ ሲጨምርና ሲቀንስ ብቻ መሆኑን ጠቅሶ መተዳደሪያ ይሆነኛል ብሎ የገባበት የታክሲ ስራ እንደማያዋጣ መረዳቱንና በቅርቡ የስራ መስኩን ለመቀየር ማሰቡን ተናግሯል፡፡ “መንግስት በአለማቀፍ ደረጃ ነዳጅ ሲቀንስ እንኳ በአገር ውስጥ ተገቢውን ቅናሽ አድርጎ የትራንስፖርት ዘርፉን ሊደግፍ አልፈለገም” የሚለው አቤል፤ ቢያንስ ቤንዚን በሊትር 10 ብር ቢገባ አሁን ባለው የትራንስፖርት ታሪፍ ባለታክሲዎች የተሻለ ገቢ ሊያገኙ ይችሉ ነበር ይላል፡፡  በቀን ከ350 ብር የማይበልጥ ገቢ እንደሚያገኝ የሚናገረው አሽከርካሪው፤ በየ15 ቀኑ እስከ 700 ብር ወጪ በማድረግ ዘይት እንደሚቀይር፣ ከጥቂት ዓመታት በፊት በ600 ብር የሚገዛ ጎማ አሁን ከ5ሺህ ብር ያላነሰ ዋጋ እንደሚያስወጣና የሌሎች መለዋወጫ እቃዎች ዋጋም ቀድሞ ከነበረው በሁለትና በሶስት እጥፍ መጨመሩን መንግስት ታሣቢ አለማድረጉ አስገራሚ መሆኑን ጠቅሶ፣ ይህም በታክሲ ትራንስፖርት ዘርፍ የተሠማራውን ሁሉ በእጅጉ የሚጐዳ ነው ብሏል፡፡ አሁን ያለው የትራንስፖርት ታሪፍ ካልተስተካከለ ከኑሮ ውድነትና ከመለዋወጫ እቃዎች መናር አንፃር ብዙዎችን ከስራ ውጪ ሊያደርግ እንደሚችልም ስጋቱን  ገልጸዋል፡፡ በአዲስ መልክ ተግባራዊ ሊደረግ የነበረው የትራፊክ ህግ ከ3 ጊዜ ቅጣት በኋላ መንጃ ፍቃድ ማስነጠቁ በራሱ ሹፌሮች የእለት ጉርስ የሚያገኙበትን የሹፍርና ስራቸውን ዋስትና ለመስጠት ሲሉ ብቻ ከታክሲ ይልቅ በሌላ አይነት የሹፍርና ስራ ላይ እንዲሰማሩ ሊያደርጋቸው እንደሚችልም ያነጋገርናቸው የታክሲ ባለቤቶችና አሽከርካሪዎች አስረድተዋል፡፡ “ህጉ በታሪፍ አለመስተካከል የተጎዳነው ሳያንስ በእንቅርት ላይ ጆሮ ደግፍ ነው የሚሆንብን” ይላሉ አስተያየት ሰጪዎቹ፡፡የታክሲ ባለንብረቶች ማህበር አመራሮችም ተመሳሳይ ቅሬታና አስተያየት ይሰነዝራሉ፡፡ የፀሐይ ታክሲ ባለንብረቶች ማህበር ፕሬዚዳንትና የ16 ማህበራት ተወካይ የሆኑት አቶ አበባው ካሣ፤ በቅርቡ ተግባራዊ ተደርጐ በተቋረጠው የትራፊክ ህግ ላይ ከመንግስት ጋር ውይይት ሲያደርጉ ከነበሩት መካከል አንዱ ናቸው፡፡ የትራንስፖርት አገልግሎት ለኢኮኖሚ እድገቱ ከፍተኛ አስተዋፅኦ እንዳለው የገለጹት አቶ አበባው፤ዘርፉ ግን ተገቢው ክብር እንደማይሰጠውና በከፍተኛ ደረጃ ከየአቅጣጫው ዱላ የሚያርፍበት እንደሆነ ያስረዳሉ፡፡  ለታክሲዎች አድማ መነሻ የሆነው የትራፊክ ህግ ላይ ከመንግስት ጋር ላለፉት አምስት አመታት ውይይት መደረጉን ያወሱት አቶ አበባው፤ የተስተካከለ መንገድ በሌለበት፣ ህብረተሰቡ በቂ ግንዛቤ ባልያዘበት፣ የእግረኛ መንገድ ባልተሰራበት፣ግራና ቀኝ ማውረጃና መጫኛ በትክክል ባልተቀመጠበት፣ የመንገድ ምልክቶችና ዜብራዎች ባልተስተካከሉበት፣ መኪናና እንስሳ በአንድ ጎዳና በሚጓዝበት መንገድ ላይ ህጉን ተግባራዊ ማድረግ አይሆንም የሚለውን የታክሲ ማህበራትን ሃሳብ የሚመለከታቸው የትራንስፖርት ቢሮ ኃላፊዎች እንዳልተቀበሉት ተናግረዋል፡፡  የታክሲ ችግር ይሄ ብቻ አይደለም የሚሉት ፕሬዚዳንቱ፤የነዳጅ ዋጋ በአለማቀፍ ገበያ ወደ 30 ዶላር ወርዶ እኛ ሃገር የተደረገው ቅናሽ በፍፁም የማያሳምን መሆኑን በመጥቀስ መንግስት ትክክለኛ ቅናሽ በማድረግ በተለይ የታክሲ ትራንስፖርት አገልግሎቱን ሊያግዝ ይገባል ብለዋል፡፡ ከነዳጅ ቅነሳው ባሻገር የመለዋወጫ እቃዎችን ከቀረጥ ነፃ እስከማስገባት የሚደርስ እገዛ ለዘርፉ እንዲያደርግ መንግስትን እንጠይቃለን የሚሉት የማህበራቱ ተወካይ፤ አገልግሎት ሰጪዎችም ከነዚህ የመንግስት ድጋፎችና የታሪፍ ማሻሻያ የተሻለ ገቢ እንዲያገኙ ጥረት እናደርጋለን ብለዋል፡፡  መንግስት ነዳጅ ሲቀንስ የ10 እና የ5 ሣንቲሞች የዋጋ ክለሳዎችን ከማድረግ በዘለለ በአለም ገበያ ያለውን የመለዋወጫ እቃዎች ከግምት ውስጥ አስገብቶ የታሪፍ ማስተካከያ አድርጐ እንደማያውቅ የጠቀሱት አቶ አበባው፤ የኪሎ ሜትር ስሌቱም እንዴትና በምን እንደተሠራ ትክክለኛ ቀመር የለውም ብለዋል፡፡ ከቅርብ አመታት በፊት አንድ ጐማ ከ300 ብር ባልበለጠ ዋጋ ይገዛ እንደነበር አስታውሰው አሁን ግን ዋጋው ከ4ሺህ እስከ 5ሺህ ብር መድረሱን ያስረዱት አቶ አበባው፤መንግስት እነዚህን የዋጋ ንረቶችና የኑሮ ውድነቱን የመሳሰሉ ችግሮች ከግምት ውስጥ ያስገባ የትራንስፖርት ዋጋ ማስተካከያ እንዲያደርግ ጥናት አቅርበናል ብለዋል፡፡ በጥናቱ መሠረት የዋጋ ማስተካከያ ይደረጋል የሚል ተስፋ እንደተሰጣቸውም የጠቀሱት የማህበር አመራሩ፤ የትራፊክ ህግም ቢሆን ለ 3ወር የተራዘመው ምናልባት ህጉ ላይ ተጨማሪ ውይይት ለማድረግ እድል ለመስጠት እንደሆን እንጂ ተግባራዊ ይሆናል የሚል እምነት እንደሌላቸው ተናግረዋል፡፡  ከአዲስ አበባ ትራንስፖርት ቢሮ የተገኘው መረጃ እንደሚያመለክተው፤በአሁን ወቅት በመዲናይቱ 5839 የኮድ 1 ታክሲዎች፣ 4896 የኮድ 3 ሚኒባስ ታክሲዎች በአጠቃላይ 10 ሺህ 735 ታክሲዎች የትራንስፖርት አገልግሎት እየሰጡ ሲሆን 455 ሃይገር ባሶች፣ 455 ቅጥቅጥ አይሱዚዎች፣ 210 ፐብሊክ ባሶች፣ 668 የአንበሳ አውቶብሶችና 25 የአሊያንስ ትራንስፖርት አውቶብሶች አገልግሎት እየሰጡ ይገኛሉ፡፡  በዚህ መረጃ መሰረት፣ የአንበሳ አውቶብስ ከሁለት አመታት በፊት ከነበረበት 300 ገደማ ቁጥሩ በእጥፍ ከፍ ያለ ሲሆን የታክሲዎች ቁጥር ግን  በእጅጉ እንዳሽቆለቆለ ለመረዳት ተችሏል፡፡  